Resultaterne fra den store internationale Timss15-undersøgelse, som sammenligner elever i 4. klasses kundskaber inden for matematik, natur og teknik, er i dag blevet præsenteret på Aarhus Universitet.

Og det ser ikke så godt ud for Danmark.

FAKTA: TIMSS-UNDERSØGELSEN TIMSS er en forkortelse for Trends in International Mathematics and Science Study​

Danmark har tidligere deltaget i TIMSS i 1995, 2007 og 2011.

Danmark deltager i TIMSS 2015 med cirka 3700 elever fra 4. klassetrin fordelt på 193 skoler

Dataindsamlingen for TIMSS 2015 fandt sted i foråret 2015 samtidig med, at skolereformen var ved at blive implementeret i den danske folkeskole

Næste undersøgelse er planlagt til 2019. Kilde: TIMSS2015

Undersøgelsen viser nemlig, at danske børn i 4. klasse de seneste fire år er gået tilbage med flere pladser. Dermed må Danmark se sig slået af lande som Kasakhstan og Litauen.

Læs også : Skoleundersøgelse: Flere timer giver ikke nødvendigvis bedre elever

Inden for natur og teknik er Danmark faldet fra en 16.-plads i 2011 til en 22.-plads i 2015.

For børnenes matematiske evner ser det også ud til at være gået tilbage. Her er Danmark faldet fra en 13.-plads til en 15.-plads.

Ikke et udtryk for lavere niveau

Men resultaterne fra undersøgelsen er ikke kun dårlige for Danmark.

Det understreger Peter Allerup, professor på Aarhus Universitet og en af forskerne bag den danske del af undersøgelsen.

- Til gengæld har vi jo fået ganske mange flere elever i den allerøverste gruppe af de såkaldte avancerede elever, det vil sige elever, som virkelig yder en brillant indsats, siger han.

Læs også : Bondo om ny skole-undersøgelse: Den vil jeg have med til forhandlingsbordet

Peter Allerup mener ikke, at der er nogen grund til at råbe vagt i gevær, selvom de danske elever er røget ned på den internationale rangliste.

- Det kan godt være, at de er skredet nogle point i den internationale rangskala. Det skal altså ikke skjule, at danske elever fortsat rent skalamæssigt ligger på et meget højt niveau, siger han.

Omfattende studie

Timss står for Trends in International Mathematics and Science Study. Undersøgelsen bliver udført hvert fjerde år, og Danmark har været oppe imod 48 andre lande.

Udover at sammenligne evner inden for matematik og natur og teknik for 4. klasser fra 49 forskellige lande, har undersøgelsen også set på, hvad der kan ligge bag resultaterne – uanset om de er dårlige eller gode.

For eksempel ser undersøgelsen på, hvordan skolelederes, læreres og forældres holdninger og aktiviteter har indflydelse på resultatet.

Top tre og de danske børns placering • Matematik:

• 1. Singapore

• 2. Hongkong

• 3. Sydkorea

• 15. Danmark